লিনাক্সে সবকিছুই ফাইল হিসেবে ধরা হয়। যখন স্ক্রিনে কোন কিছু লিখে আপনাকে দেখায় তখন এটি আসলে একটি ফাইলেই তা লিখে দেখায়। যখন এটি মডেম এর সাহায্যে কোন ডাটা পাঠায় তখন আসলে সে মনে করে যে, একটি ফাইলে সে লিখছে মাত্র – এর বেশী কিছু নয়। তাই আপনার মেশিনের যাবতীয় হার্ডওয়্যার সেই সাথে পোর্ট সমূহ, হার্ড ড্রাইভ, ভিডিও কার্ড ইত্যাদি যাই থাকুক না কেন সেগুলি লিনাক্সের ফাইল সিস্টেমের কোথা ও না কোথাও অবশ্যই ফাইল হিসেবে দেখানো হয়ে থাকে। ফাইল সিস্টেমের রুট পাথে ডিভাইসসমূহের জন্য একটি /dev নামে ডিরেক্টরী/ফোল্ডার আছে। এ ফোল্ডারে হার্ডওয়্যার এর সাথে সম্পর্কযুক্ত অসংখ্য ফাইল পাবেন। উইন্ডোজে যেমন ডিভাইস ড্রাইভার আছে ঠিক তেমনই লিনাক্সে ফাইলগুলি ডিভাইস ড্রাইভারের কাজ করে থাকে। এ ডিভাইস ড্রাইভার গুলিই প্রোগ্রামের সাথে সত্যিকারের হার্ডওয়্যার এর সাথে যোগাযোগ এবং ডাটা ট্রান্সফারের কাজ করে থাকে।